Kim Edberg Andersen (NB), 2023-02-09:
Tak for det, formand.
Tidligere i dag var der en socialdemokratisk ordfører, der gjorde sig lystig over, at Nye Borgerlige ikke var repræsenteret, da et helt selvforklarende lovforslag om indfødsret blev behandlet i salen.
Alle her i salen ved, hvad vi kommer til at stemme om, så jeg brugte min tid – vi er jo et parti, der er ramt af, at to af vores medlemmer er blevet socialdemokrater efter valget, og derfor har vi mere at lave – ovre i Landbrugsstyrelsen, og det gav mig faktisk indledningen til noget af det her.
For vi skal have braklagt nogle marker, og de skal overrisles, og så slog det mig, at det simpelt hen er sådan en to i en-politik, Socialdemokraterne er kommet med.
De har valgt at hælde så meget vand ud af ørerne nu i forhold til det her forslag om store bededag, at markerne derved bliver overrislet, og så sparer vi de penge til det.
For det må jo være det, der er logikken.
For samtlige andre retoriske greb, der er blevet brugt af regeringen i forhold til store bededag, er spin; det er pjat, og det er uærligt.
Venstres ordfører stod tidligere i dag og sagde, at det gælder forsvaret.
Men dengang vi havde det her store, famøse forlig, hvor alle stod sammen om, at vi skulle hæve finansieringen af vores forsvar, var der ikke nogen, der havde problemer med den forsvarsfinansiering, der var dengang.
Og lige pludselig, efter et valg, hvor Venstre i forvejen havde sagt, at de ikke ville stemme på Mette Frederiksen som chef, så skal vi lige pludselig fjerne store bededag.
Det giver ingen mening.
Der er en regning, der skal betales.
Jeg hørte tidligere Moderaternes ordfører stå og sige herinde, at man jo bare fjerner en helligdag.
Og jeg køber meget gerne ind på, at det er rigtigt – som jeg også har hørt nogle steder – at der ikke længere er ret mange mennesker, der bruger store bededag til at bede.
Men vi håndværkere ved – og der kan jeg jo så kigge på Enhedslisten, for jeg har også været medlem af et håndværkerforbund – at de helligdage, vi har, er vigtige, fordi vi bruger dem til at have tid til familien og vi bruger dem til at hvile vores krop.
Den er noget, arbejdsgivere og arbejdstagere har hyldet og rost til skyerne, for de kan godt lide, at man kan sætte sig ned sammen, lave en aftale, give hinanden et håndtryk, sådan som vi bruger at gøre i Nordjylland, og så kan man stole på, at det er det, der er reglen frem til næste gang, man sætter sig ned og laver en aftale.
Det bryder vi med nu.
Lige nu bryder vi med en tradition, som er en bærende kraft i det danske samfund, og det er Socialdemokraterne, der står og hopper allerhøjest for at få banket det i jorden.
Det er ikke i orden.
I Nye Borgerlige er vi jo et parti, som ikke er så bange for at kigge på vores lønninger herinde, og det er selvfølgelig, fordi vi også er et parti, der har en skattepolitik, der vil gøre, at vi ville få stort set det samme, hvis ikke mere, ind på bankbogen hver eneste måned, hvis vi fik indført vores skattepolitik og samtidig gik 10 pct. ned i løn.
Det kunne vi faktisk godt leve med.
Og så havde vi gjort noget herinde, som måske ville være en lille smule underligt, og det var at gå forrest – altså at vi satte vores tegnebog der, hvor det gør allermest ondt, og ligefrem sagde: Jamen vi kan godt gå med til at beholde store bededag.
Så kunne vi gå forrest, og man kunne tage 10 pct. af lønnen.
Så i Nye Borgerlige kommer vi med glæde til at stemme ja til det her, fordi vi om nogen er på samfundets side i forhold til det her; vi er om nogen dem, der har været ude at sige, at vi skal have en folkeafstemning om det her.
Og jeg håber, at vi på et eller andet tidspunkt sammen med nogle af de partier, der er herinde, kan holde op med det fedtspilleri og frygten for, at vi engang måske skal være med i en regering, og så simpelt hen kræve, at vi alle sammen står sammen – 60 mandater – og får en folkeafstemning om forslaget.
Så Nye Borgerlige kommer til at støtte op om det her beslutningsforslag om at afskaffe store bededag og samtidig gå 10 pct. ned i løn.